Baba in asblik gekry(Foto: Netcare 911) ’n Baba is lewend in ’n asblik in Laudium, wes van Pretoria, gevind, maar is ondanks pogings van omstanders en paramedici kort daarna dood verklaar. Volgens Shawn Herbst, woordvoerder van Netcare 911, is paramedici Woensdagoggend na die toneel in Heliodorstraat ontbied. “Met paramedici se aankoms op die toneel was lede van die publiek besig om mond-tot-mond-asemhaling op die baba toe te pas. Paramedici het onmiddellik die behandeling oorgeneem.” Omstanders het gesê die baba, na raming sowat ses dae oud, was in klere toegedraai en in ’n plastieksak gevind deur ’n man wat in die asblik gegrou het. “Ondanks alle pogings deur paramedici op die toneel, het die baba se toestand vinnig agteruitgegaan en is die baba kort daarna dood verklaar.” Die presiese omstandighede rakende die voorval word ondersoek.